Prosječna mjesečna isplaćena neto plaća po satu zaposlenih u pravnim osobama u Hrvatskoj za kolovoz je iznosila 32,66 kuna, što je 7,2 posto više u odnosu na prethodni mjesec te 4 posto više od prosječne satnice za kolovoz prošle godine, vidljivo je iz najnovijih podataka Državnog zavoda za statistiku.

Ovaj kolovoz brojio je 168 plaćenih radnih sati, odnosno 6,7 posto manje nego u srpnju. Najveći broj plaćenih sati ostvaren je u vodenom prijevozu, odnosno 226 sati, dok je najmanji bio u uslugama vezanim s upravljanjem i održavanjem zgrada te djelatnosti uređenja i održavanja krajolika, odnosno 157 sati.

Najvišu neto satnicu za kolovoz imali su zaposleni u zračnom prijevozu s prosječnih 57,98 kune, dok je u promidžbi, reklami i istraživanju tržišta prosjek iznosio 54,38 kuna.

U računalnom programiranju, savjetovanju i povezanim djelatnostima prosječna satnica iznosila je 50,33 kune, što predstavlja porast spram srpnja kada je prosječna satnica iznosila 46,53 kune.

Najniža neto satnica za kolovoz od 16,78 kuna isplaćena u proizvodnji odjeće, a slijedi je ona u kožarskoj industriji koja je iznosila 17,95 kuna, te u zaštitnim i istražnim djelatnostima koja je iznosila 18,01 kunu.

Prosječna mjesečna bruto plaća po satu za kolovoz je iznosila 46,90 kuna, što je u odnosu na srpanj više za 7,1 posto, a prema kolovozu lani nominalno više za 4,1 posto.